Σύμφωνα με τις πρώτες πληροφορίες, η πυρκαγιά προκλήθηκε από σπίθα οξυγονοκόλλησης κατά τη διάρκεια των εργασιών αναστήλωσης του τεμένους που πραγματοποιούνται με χρηματοδότηση του υπουργείου Πολιτισμού και επρόκειτο να ολοκληρωθούν εντός του έτους.

Σημειώνεται ότι το Τέμενος Βαγιαζήτ στο Διδυμότειχο, θεωρείται ως το σημαντικότερο ισλαμικό μνημείο της Ευρώπης. Βρίσκεται στο κέντρο του Διδυμότειχου και χρησιμοποιείται κυρίως ως μουσειακός χώρος, ενώ αυτόν τον καιρό γίνονταν εργασίες αναστήλωσης. Μέσα στο 2017 αναμενόταν να ολοκληρωθεί ο πρώτος κύκλος των έργων αναστήλωσης.

Στο Διδυμότειχο η Βλαζάκη

Στο Διδυμότειχο θα μεταβεί η γενική γραμματέας του υπουργείου Πολιτισμού Μαρία Ανδρεαδάκη-Βλαζάκη, προκειμένου να επιθεωρήσει τη ζημιά που έχει προκληθεί.

Αμανατίδης: Θα προχωρήσει άμεσα η αποκατάσταση των ζημιών

Τη διαβεβαίωση ότι θα προχωρήσει άμεσα η αποκατάσταση των όποιων ζημιών έχει προκαλέσει η πυρκαγιά στο τέμενος Βογιαζήτ, έδωσε ο υφυπουργός Εξωτερικών, Γιάννης Αμανατίδης, μιλώντας στον ραδιοφωνικό σταθμό του Αθηναϊκού-Μακεδονικού Πρακτορείου Ειδήσεων “Πρακτορείο 104,9 FM”. «Η θέληση της κυβέρνησης είναι άμεση αποκατάσταση» ανέφερε χαρακτηριστικά ο Γ. Αμανατίδης και πρόσθεσε πως εκτός της γενικής γραμματέως του υπουργείου Πολιτισμού, Μαρίας Ανδρεαδάκη- Βλαζάκη, στο Διδυμότειχο θα μεταβεί και ομάδα επιστημόνων. «Θα προχωρήσουμε άμεσα στη συντήρηση και αποκατάσταση των όποιων ζημιών έχουν γίνει» υπογράμμισε ο υφυπουργός Εξωτερικών.